**KEVÄTNÄYTÖS  
30.04.2016 OPINMÄKI**  
  
Avajaissanat  
  
Tervetuloa Suomalainen Voimisteluseura ry:n, Suomalainen Voimisteluseura Espoo ry:n sekä Suomalainen Voimisteluseura Vantaa ry:n yhteiseen kevätnäytökseen.  
  
Vappuun otetaan vauhtia SVS-seurojen valmennus- ja harrasteryhmien hienoilla esityksillä. Tilaisuudessa nähdään kolmen SVS-kaupungin lähes kaikkien rytmisen voimistelun ryhmien esitykset.   
  
Seuran terävin rytmisen kärki on harjoitusleirillä ulkomailla toukokuun alkuun asti ja muutama pienimpien ryhmä on pitänyt kotisaleilla omat päättötilaisuutensa ja esityksensä, muutoin tilaisuuteen on saatu hieno osanotto. Muutama sana kuluneesta kevätkaudesta ennen esitysten alkua:

Suomalaisen voimistelun vahva uusi nousu näkyy paitsi viime vuosien kasvaneissa osallistujamäärissä ja lisääntyneessä kiinnostuksessa myös historiallisten tapahtumien muodossa. Kesällä 2015 järjestettiin ikimuistoinen kaikkien liikkujien yhteinen kansainvälinen **Gymnaestrada** -tapahtuma, jossa myös SVS-seurat olivat mukana. Helmikuussa 2016 Espoon Metro Areenalla järjestettiin ensimmäistä kertaa Suomessa rytmisen voimistelun **World Cup -kilpailu**, jossa lukuisat maailmantähdet esiintyivät kotonamme – huikea elämys yhdessä SVS-kotikaupungissamme. Seuroillamme oli myös oma edustajamme esiintymässä kilpailun ulkopuolella ja useat SVS-vapaaehtoiset – valmentajat, tuomarit ja vanhemmat auttoivat osaltaan toteuttamaan tätä historiallista tapahtumaa. Kiitos kaikille mukana olleille!  
Suomalaisen ammattimaisen voimisteluvalmennuksen panokset näkyvät myös Rion **olympialaisissa –** miesten telinevoimistelu sai olympiapaikan 44 vuoden jälkeen ja oma lajimme rytminen voimistelu sai yksilöolympiapaikan 16 odotuksen vuoden jälkeen.   
  
SVS-seuroissa on jo usean vuoden ajan satsattu ensisijaisesti pätevään valmennukseen ja näin myös kevätkaudella 2016. Ammattivalmentajien ja sitoutuneiden voimistelijoittemme välinen yhteistyö on tuottanut hyviä sijoituksia useissa kisoissa ulkomailla, yksilömaajoukkuepaikan, 16 pisteen rajan rikkomisen naisten sarjoissa huhtikuussa 2016 ja nuorissa kolme PM-mitalia maaliskuussa 2016. Voimistelijamme ovat päässeet leirittäytymään valkovenäläisten maajoukkuetason ammattilaisten kanssa helmikuussa Kisakalliossa Talvilomaleirillä sekä Espoossa World Cupin aikaan ja yhteistyö Pietarin valmennuskeskuksen kanssa on vahvistunut entisestään kahden leirityksen myötä huhtikuun aikana. Nuorempia voimistelijoitamme on valittu Voimisteluliiton N -ryhmään ja Minirinkiin ja osaavia valmentajiamme on kutsuttu kouluttamaan liiton tilaisuuksiin.  
  
Kansallinen kilpailukausi huipentuu viikon päästä Tampereella pidettäviin SM-kilpailuihin. Nuorempien kilpailukausi jatkuu toukokuussa parillisten luokkien kilpailulla, omaan SVS Mini Openiimme ja Voimistelupäiviin asti kesäkuussa. Sen jälkeen alkaa valmistautuminen joukkuepainotteiseen syyskauteen ennen heinäkuussa alkavaa kesälomakautta.   
  
Valmennusryhmien ohjelmaan sisältyvä ilmainen leiripäivä pidetään Tapiolan urheiluhallilla Voimistelupäivien edeltävällä viikolla ja vanhemmille sekä valmentajille suunnattu psyykkisen valmennuksen ammattilaisen vetämä luento pidetään 07.06.2016 aiheesta "Nuori urheilija keskiössä - Kehitys, menestys, elämä". Toivomme jokaisen valmennusryhmässä voimistelevan perheen osallistumista tilaisuuteen. Samalla luomme pelisääntöjä toiminnallemme ja vahvistamme omia toimintamme rakenteita.  
  
**SVS (Helsinki)** on kuluneella kaudella nostanut hienosti jäsenmääriä ja tarjontaa erityisesti ikääntyvien erilaisten liikuntamuotojen osalta. Tätä yhteiskunnallisesti erittäin tärkeää toimintaa odotetaan ja toivotaan toteutettavan ensi kaudella myös muissa SVS-kaupungeissa. Rytmisen valmennusryhmätoimintaa on saatu laajennettua keskustasta myös Länsi-Helsinkiin ja tulevalla kaudella laajennutaan myös Itä-Helsinkiin.  
**SVS Espoossa** on koko toimintavuoden ajan nähty hyvin aktiivista otetta rytmisen valmennusryhmien toiminnassa ja neuvottelut oikean rytmisen kilpailualustan ”kanveesin” sijoittamisesta ja vuokraamisesta on aloitettu naapuriseuran kanssa yhteistyössä. Toistaiseksi Suomessa on ainoastaan kaksi oikeaa rytmisen voimistelun alustaa, toinen Kisakallion urheiluopistolla ja toinen Tampereella. Toivomme kolmannen alustan löytävän tiensä Espoon Tapiolaan tulevalla toimintakaudella.   
Seuran omien kasvattien jatkaminen valmentajina ja tuomareina on ollut SVS Espoossa painopistealueena – samoin kuin **SVS Vantaalla**, jossa ilahduttavasti on myös saatu mukaan kevätkaudella kokonaan uusi valmennusryhmä - entisen voimistelijamme palattua omaan seuraan eri-ikäisten kasvattiensa kanssa.  
  
**Seurojemme hallinto** pyritään valmennusryhmäpuolella pitämään kevyenä itse valmennukseen nähden ja hallintomme tärkeimmät tavoitteet ovat olosuhteiden ja edellytysten luominen valmentajien toiminnalle. Harrasteryhmien osalta tavoitteena ovat osaavien ohjaajiemme edelleen koulutus sekä sujuva asiakaspalvelu. Tavoitteena kaikkien seurojen hallinnon osalta on seurojemme välisen yhteistyön vahvistaminen entisestään ja muodostaa jatkossa ainoastaan seuran eri lajien ammattilaisista koostetut hallitukset, joiden työtä tukee toiminnasta kiinnostuneiden vanhempien kerho. Mikäli yleisömme joukossa istuu toiminnan tukemisesta kiinnostuneita henkilöitä, joilla on osaamista esimerkiksi markkinoinnin, tiedottamisen, varainhankinnan, muiden urheilulajien tai taloushallinnon alalta – pyydämme teitä ilmoittautumaan rohkeasti mukaan vanhempainkerhoon – jonka toimivat ideoinnit tulevat varmasti huomioiduksi hallitusten toiminnassa. Nettisivujemme kautta **voimisteluseura.fi** pääsee helposti mukaan toimintaamme!